Komisjoni otsus,

29. aprill 2004,

millega võetakse vastu üleminekumeede teatavate Sloveenia liha- ja piimasektori ettevõtete heaks

(teatavaks tehtud numbri K(2004) 1732 all)

(EMPs kohaldatav tekst)

(2004/475/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingut, [1] eriti selle artikli 2 lõiget 3,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemisakti, [2] eriti selle artiklit 42,

ning arvestades järgmist:

(1) Sloveenias on neljal suure tootmisvõimsusega liha käitleval ettevõttel ja ühel suure tootmisvõimsusega piimatöötlemisettevõttel raskusi täita nõukogu 26. juuni 1964. aasta direktiivi 64/433/EMÜ (värske liha tootmise ja turustamise tervishoiunõuete kohta) [3] I lisas, 21. detsembri 1976. aasta direktiivi 77/99/EMÜ (lihatoodete ja teatavate muude loomsete saaduste tootmist ja turustamist mõjutavate tervishoiuprobleemide kohta) [4] A ja B lisas ning 16. juuni 1992. aasta direktiivi 92/46/EMÜ (milles sätestatakse toorpiima, kuumtöödeldud piima ja piimatoodete tootmise ja turustamise sanitaareeskirjad) [5] B lisas sätestatud asjaomaseid struktuurinõudeid 1. maiks 2004.

(2) Seepärast vajavad need viis ettevõtet aega, et viia lõpule direktiivides 64/433/EMÜ, 77/99/EMÜ ja 92/46/EMÜ sätestatud asjaomastele struktuurinõuetele täielikult vastav ajakohastamine.

(3) Need viis ettevõtet, kes on hetkel teinud ajakohastamisel edusamme või on võtnud kohustuse täiendada uusi vahendeid, on andnud usaldusväärsed tagatised selle kohta, et neil on olemas vajalikud vahendid allesjäänud puuduste kõrvaldamiseks mõistliku aja jooksul, ja Sloveenia Vabariigi Toidu- ja Veterinaarameti on seoses ajakohastamise lõpuleviimise väljendanud nende suhtes soosivat seisukohta.

(4) Üksikasjalik teave iga ettevõtte puuduste kohta on Sloveenia jaoks kättesaadav.

(5) Seetõttu on õigustatud Sloveenia taotlusel võimaldada neile viiele ettevõttele erandliku üleminekumeetmena üleminekuperiood selleks, et hõlbustada üleminekut olemasolevalt Sloveenia korralt ühenduse veterinaariaalaste õigusaktide kohaldamisest tulenevale korrale.

(6) Kuna nimetatud ajutine mööndus, mida ei ole ette nähtud laienemisläbirääkimistel, on erandlik, ei tohiks Sloveenia teha täiendavaid taotlusi loomseid saaduseid ning piima ja piimatooteid valmistavate ettevõtete struktuurinõudeid käsitlevate üleminekumeetmete kohta pärast käesoleva otsuse vastuvõtmist.

(7) Võttes arvesse ajakohastamise edusamme ja üleminekumeetme erandlikkust, peaks üleminekuperiood kestma kuni 31. detsembrini 2004 ja seda ei tohiks pärast kõnealust kuupäeva pikendada.

(8) On asjakohane allutada käesoleva otsusega hõlmatud üleminekujärgus olevad ettevõtted samadele eeskirjadele, mida kohaldatakse selliste toodete suhtes, mis on pärit nendest ettevõtetest, millele on võimaldatud üleminekuperiood struktuurinõuete osas ühinemisakti asjaomastes lisades sätestatud menetluse kohaselt.

(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Direktiivi 64/433/EMÜ I lisas, direktiivi 77/99/EMÜ A ja B lisas ning direktiivi 92/46/EMÜ B lisas kehtestatud struktuurinõudeid ei kohaldata käesoleva otsuse lisas loetletud Sloveenia ettevõtete suhtes lõikes 2 sätestatud tingimustel kuni iga ettevõtte jaoks määratud kuupäevani.

2. Lõikes 1 nimetatud ettevõtetest pärit toodete suhtes kohaldatakse järgmisi eeskirju:

- seni, kuni käesoleva otsuse lisas loetletud ettevõtted saavad kasu lõike 1 sätetest, viiakse kõnealustest ettevõtetest pärit tooted üksnes siseturule või kasutatakse edasiseks töötlemiseks samas ettevõttes turustamiskuupäevast olenemata. See reegel kehtib ka ühendatud liha käitlevatest ettevõtetest pärit toodete suhtes, kus ettevõtte enda suhtes kehtivad lõike 1 sätted,

- neil peab olema spetsiaalne tervisemärk.

Artikkel 2

Käesolevat otsust kohaldatakse vastavalt Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingule ja alates ühinemislepingu jõustumise kuupäevast.

Artikkel 3

Käesolev otsus on adresseeritud liikmesriikidele.

Brüssel, 29. aprill 2004

Komisjoni nimel

komisjoni liige

David Byrne

[1] ELT L 236, 23.9.2003, lk 17.

[2] ELT L 236, 23.9.2003, lk 33.

[3] EÜT 121, 29.7.1964, lk 2012. Direktiivi on viimati muudetud 2003. aasta ühinemisaktiga.

[4] EÜT L 26, 31.1.1977, lk 85. Direktiivi on muudetud määrusega (EÜ) nr 807/2003.

[5] EÜT L 268, 14.9.1992, lk 1. Direktiivi on muudetud määrusega (EÜ) nr 807/2003.

--------------------------------------------------

LISA

Üleminekujärgus olevad liha ja piima käitlevad ettevõtted

1. osa

Nr | Veterinaarloa number | Ettevõtte nimi ja aadress | Sektor: Liha | Nõuetele vastamise kuupäev |

Ettevõtete tegevus |

Värske liha, tapmine, tükeldamine | Lihasaadused | Külmhoone |

1. | 14 | Meso Kamnik, Kamnik | X | | | 31.12.2004 |

2. | 25 | Mesarstvo Bobič, Škocjan | X | | | 31.12.2004 |

3. | 19 | Meso Kamnik, Domžale | X | X | | 31.12.2004 |

4. | 306 | Arvaj Anton s.p., Kranj | X | X | | 31.12.2004 |

2. osa

Nr | Veterinaarloa number | Ettevõtte nimi ja aadress | Sektor: Piim | Nõuetele vastamise kuupäev |

Ettevõtete tegevus |

Piim ja piimapõhised tooted |

1. | M-163 | Mlekama Planika, Kobarid | X | 31.12.2004 |

--------------------------------------------------